KYK: Dit gons oor Grey se drie teen Paul Roos | Netwerk24
Deur Kaydene Davids 22 Augustus 2019 07:47
Dié drie is op almal se lippe en gaan nog lank daar bly.
Franco Knoetze (17), heelagter van Grey Kollege se eerste span, het Saterdag hierdie veelbesproke drie gedruk teen Paul Roos Gimnasium sekondes voordat die fluitjie vir rustyd geblaas het. Dit is al wyd op sosiale media gedeel en as "briljant" geloof.
Tielman Niewoudt en Franco Knoetze stem saam dat die veelbesproke drie die naweek teen Paul Roos Gimnasium 'n spanpoging en die resultaat van harde werk deur die jaar was. Foto: Mlungisi Louw
Die aanloop tot die drie is ewe indrukwekkend. Tielman Nieuwoudt (17), groot stut van Grey, het Andrew Pegg, eerstespanvleuel van Paul Roos, 50 m gejaag totdat hy hom 'n meter van Grey se doellyn platgetrek het.
Die bal het vorentoe gespat. Franco het dit opgeraap en eers 'n effense draai agter sy eie doellyn gehardloop. Daarna het hy reguit vorentoe geskiet en reg deur Paul Roos se rugbyspan gehardloop om sy drie aan die oorkant van die veld te gaan druk.
Grey het uiteindelik met 51-28 in die wedstryd in Stellenbosch geseëvier.
Franco wil nie hoor dat dit die "drie van die jaar" is nie, maar beskryf dit bloot as een van vele goeie drieë wat sy span vanjaar gedruk het.
Hy sê die drie was die resultaat van harde werk dwarsdeur die jaar deur die hele span. Maar hy bieg wel dat dit 'n heerlike ervaring was.
"Dit was die lekkerste drie in my loopbaan: Die adrenalien, die skare wat skree. . . Dit was beslis een van die beste ervarings vanjaar."
Tielman het sy aandeel in die drie net so geniet en beskryf dit as 'n "lekker gevoel".
Hy sê die adrenalien het behoorlik gepomp terwyl hy die vleuel van Paul Roos onder die geskree van die skare agternagesit het.
"Dit was 'n ongelooflike gevoel en heerlik om die rugbyseisoen op 'n wennoot af te sluit.
"Ons het deurentyd hard as span saamgewerk. Ons is 'n hegte eenheid en daarsonder sou dié drie nooit gebeur het nie."
Sowel Franco as Tielman droom daarvan om eendag professionele rugby te speel, maar vir eers fokus hulle op hul akademie.
Benewens rugby het Franco voorheen in naellope uitgeblink. Sy beste tyd is 10.8 sek in die 100 m.
Tielman het in 2017 en 2018 die SA span in gewigstoot verteenwoordig.
Hy was in 2017 nommer een in gewigstoot-o.15 en het verlede jaar met 'n gebreekte enkel aan die SA kampioenskap deelgeneem.